Provokacija ili glupost? Glavno je to pitanje koje smo si postavili nakon jučerašnjeg obilježavanja Jom Hašoa, odnosno Dana sjećanja na holokaust, na varaždinskom židovskom groblju, i jednog detalja koji se tamo odigrao, a prošao je sasvim ispod medijskih radara.

Iako je komemoracija bila dostojanstvena, uistinu lijepa, a iz Zagreba je došao i rabin Prelević te govorio vrlo nadahnuto, ispirativno, iskreno i toplo, kao što bi svi vjerski čelnici trebali, troje 'čudnih' ljudi odlučilo je sve to narušiti.

Sadržaj se nastavlja...

U najsvečanijem trenutku, po završetku rabinove molitve i recitacija, koje je dijelom bilo na hebrejskom, a dijelom na hrvatskom, neobični trojac pobrkao je vrijeme, mjesto i povod događaja na kojem se nalazi.

- Rabine, vidim da spominjete žrtve ustaša i fašizma, a što je sa žrtvama partizana i komunizma? Zašto njih ne spominjete? – pitao je jedan od troje.

Radilo se o tri osobe 'zrelije' životne dobi, koji su cijelu komemoraciju bili među ostalim sudionicima, a naposljetku i zapalili svijeću - hrvatsku trobojnicu s hrvatskim grbom.

Iako vidno iznenađen, kao i svi na groblju, rabin Prelević odgovorio je vrlo smireno.

- Ovo je komemoracija za žrtve fašizma, na židovskom groblju. Osuđujemo sve žrtve, naravno, ali što mi imamo sa žrtvama partizana i komunizma? – odgovorio je rabin.

Radi li se o unaprijed planiranoj provokaciji, kako se može činiti, ili tek o običnoj gluposti, ostaje nejasno.

I ne želimo znati. Osim da ovakve stvari ne želimo gledati u našem tolerantnom Varaždinu, u našoj Hrvatskoj, za koju bi voljeli da je tolerantna, i u 21. stoljeću.

Provokacija ili glupost, sasvim je svejedno. A u kojem stoljeću živimo, više nam nije poznato. S obzirom na okruženje, nekako se čini da Lijepa naša s godinama ide u minus, a ne u plus, kamo bi trebala.

Namjerno ovo pišemo dan kasnije, jer tim detaljem nismo željeli narušiti komemoraciju na sam Dan sjećanja. Otprilike kao kad netko gol uleti na teren tijekom nogometne utakmice, a kamera ga namjerno ne snima.

Međutim, detalj je to kojeg ipak nije dobro prešutjeti. Otkriva nam on mnogo, i previše, o vremenu u kojem živimo te predstavlja odraz općih hrvatskih društvenih prilika. Provokacija ili glupost kojoj smo svjedočili svojevrsna je bubuljica izbila na ovome novome hrvatskom licu, koje mijenja svoje obličje prema neželjenom. Bubuljica je to na licu neumjesnog, promašenog i samim time opasnog relativiziranja povijesnih zločina te uspoređivanja onoga što se nikako ne može uspoređivati na taj način.